

 REPUBLIKA HRVATSKA

 ZADARSKA ŽUPANIJA

![[Zemunik Donji]]()OPĆINA ZEMUNIK DONJI

 Općinsko vijeće

Na temelju članka temelju članka 18. Zakona o grobljima (»Narodne novine« broj 19/98)29. Statuta Općine Zemunik Donji (”Službeni glasnik” Općine Zemunik Donji 13/18), Općinsko vijeće Općine Zemunik Donji na 18 sjednici održanoj 23. siječnja 2019. godine, donijelo je

ODLUKU

o grobljima na području Općine Zemunik Donji

I OPĆE ODREDBE

Članak 1.

Ovom se Odlukom određuje obavljanje komunalne djelatnosti održavanja i upravljanja

grobljima na području Općine Zemunik Donji, a posebice odredbe glede:

- mjerila i načina dodjeljivanja i ustupanja grobnih mjesta na korištenje,

- vremenskih razmaka ukopa u popunjena grobna mjesta te način ukopa nepoznatih osoba,

- održavanja groblja i uklanjanja otpada,

- uvjetima i mjerilima upravljanja grobljem od strane pravne osobe koja upravlja grobljem,

- uvjetima i mjerilima za plaćanje naknade kod dodjele grobnog mjesta, godišnje naknade za

korištenje grobnog mjesta.

Članak 2.

Groblje je ograđeni prostor zemljišta na kojem se nalaze grobna mjesta, komunalna

infrastruktura i u pravilu prateće građevine.

Pratećim građevinama u smislu Zakona o grobljima, odnosno ove Odluke smatraju se

mrtvačnica, krematorij,dvorana za izlaganje na odru, prostorije za ispraćaj umrlih i sl.

Prateće građevine se grade unutar i izvan ograđenog prostora zemljišta koje čini groblje.

Grobna mjesta su, u smislu ove Odluke, grobovi i grobnice namijenjeni za ukop umrlih osoba.

Članak 3.

Groblja na području Općine Zemunik Donji su:

1. Mjesno groblje u Zemuniku Donjem
2. Mjesno groblje u Smokoviću

Groblja na području Općine Zemunik Donji su komunalni objekti u vlasništvu Općine Zemunik Donji.

Članak 4.

Grobljima iz članka 3. ove odluke upravlja privremeno Općina Zemunik Donji, (u daljnjem tekstu: Uprava groblja).

Upravljanje grobljem razumijeva dodjelu grobnih mjesta na korištenje, uređenje, održavanje i

rekonstrukciju groblja (promjena površine, razmještaj putova), na način koji odgovara

tehničkim i sanitarnim uvjetima, pri čemu treba voditi računa o zaštiti okoliša, a osobito o

krajobraznim i estetskim vrijednostima.

Osim navedenih poslova, pod upravljanjem grobljem podrazumijevaju se i poslovi:

- naplaćivanja naknade za dodijeljeno grobno mjesto i naknade za korištenje groblja;

naplaćivanje naknade za dodijeljeno grobno mjesto i naknade za korištenje groblja

obavlja Uprava groblja u skladu s ovom Odlukom.

- vođenje grobnih očevidnika i registar umrlih osoba; Uprava groblja dužna je voditi

grobni očevidnik o ukopu svih umrlih osoba na području jedinice lokalne samouprave

koji sadrži podatke o grobnicama i grobnicama za urne, grobovima i grobovima za

urne, korisnicima grobova i grobnica te grobova i grobnicama za urne, osobama koje

imaju pravo ukopa, svim promjenama, uzroku smrti. Sastavni dio grobnog očevidnika

je položajni Plan grobnih mjesta i grobnica. Uprava groblja dužna je voditi i registar

umrlih osoba po prezimenu, imenu i imenu oca te osobnom identifikacijskom broju

građana umrle osobe s naznakom gdje je ukopana.

- drugi poslovi propisani zakonom i ovom Odlukom.

Uprava groblja dužna je:

- upravljati grobljem pažnjom dobrog gospodara,

- osigurati uređenje i održavanje groblja na način da ne narušava pijetet prema umrlim

osobama, a sukladno Programu uređenja i održavanja groblja,

- pravovremeno poduzimati odgovarajuće mjere da se osiguraju grobna mjesta

zainteresiranim osobama, a ako to nije moguće zbog skučenosti prostora na groblju,

pravovremeno poduzimati odgovarajuće mjere radi rekonstrukcije, odnosno dati

inicijativu za proširenje postojećeg ili izgradnju novog groblja,

- voditi grobni očevidnik čiji je sastavni dio položajni plan grobnih mjesta i grobnica

kao i registar umrlih osoba. Navedeni akti moraju se pohraniti i trajno čuvati, a nadzor

nad vođenjem ovih akata provodi Jedinstveni upravni odjel Općine,

- svu poslovnu dokumentaciju glede upravljanja grobljem voditi odvojeno od ostalog

poslovanja, a naročito financijske prihode i rashode vezane uz upravljanje grobljem,

- dva puta godišnje Općinskom vijeću podnijeti izvješće o svom radu.

Članak 5.

Uprava groblja nije odgovorna za eventualne štete nastale na groblju, grobnim mjestima i

slično koje prouzrokuju treće i nepoznate osobe (krađe, vandalizam, izvođenje radova u

blizini grobnih mjesta…).

Članak 6.

O uređenju i održavanju dodijeljenih grobnih mjesta dužni su brinuti se korisnici.

Članak 7.

Obred sahrane vrši se na osnovi volje umrlog ili njegove obitelji, odnosno osobe koja je dužna

skrbiti o njegovu ukopu.

Na groblju se mogu održavati samo skupovi koji su u svezi s pogrebom ili uobičajenim

spomenima (komemoracija, vjersku obredi, postavljanje vijenaca na monumente i sl.).

II. MJERILA I NAČIN DODJELJIVANJA I USTUPANJA GROBNIH MJESTA NA

KORIŠTENJE

Članak 8.

Grobnim se mjestom, u smislu ove odluke, smatra pojedinačni grob, obiteljski grob, grobnica

za pokop više pokojnika.

Uprava groblja dodjeljuje grobno mjesto na korištenje na neodređeno vrijeme, uz naknadu te

o tome donosi rješenje, na temelju neposrednog zahtjeva korisnika.

Protiv rješenja iz stavka 2. ovog članka zainteresirana osoba može izjaviti žalbu Jedinstvenom

upravom odjelu Općine Zemunik Donji.

Naknada utvrđena Rješenjem o ustupanju na korištenje grobnog mjesta prihod je Uprave

groblja.

Naknadu određuje općinsko Vijeće Općine Zemunik Donji.

Članak 9.

Grobna mjesta dodjeljuju se na korištenje prema Planu rasporeda i korištenja grobnih

mjesta kojeg donosi Uprava groblja za svako groblje posebno, prema brojevima raspoloživih

grobnih mjesta označenih u Položajnom planu, na način da se u najvećoj mogućoj mjeri

usvoje želje korisnika.

Plan rasporeda i korištenja grobnih mjesta mora sadržavati:

- plan rasporeda grobnih polja,

- plan rasporeda grobnih mjesta s naznačenim oznakama, brojevima grobnih mjesta i njihovim

površinama te grafičkim prikazom njihovog rasporeda.

Uprava groblja dužna je pravovremeno poduzimati odgovarajuće mjere da se osiguraju

slobodna grobna mjesta zainteresiranim osobama, a ako to nije moguće zbog skučenosti

prostora na grobljima, pravovremeno obavijestiti općinskog načelnika koji treba poduzeti sve

zakonske mjere oko proširenja i dogradnje groblja.

Članak 10.

Grobno mjesto dodjeljuje se na korištenje u pravilu osobi ili više osoba (sukorisnika) koji

imaju prebivalište u Općini Zemunik Donji ili su u trenutku rođenja imali prebivalište na području

Općine Zemunik Donji, ili osobe koje nemaju prebivalište na području Općine, a sve sukladno Odluci Općinskog načelnika. Ako se grobno mjesto dodjeljuje nakon smrti osobe grobno mjesto se

dodjeljuje osobi koja je član obitelji pokojnika ili osobi koja je s pokojnikom imala zaključen

ugovor o doživotnom uzdržavanju.

Članom obitelji pokojnika u smislu stavka 1. ovog članka smatraju se: supružnik, vanbračni

supružnik, djeca, uključujući i usvojenu djecu te njihovi supružnici i djeca, roditelji, skrbnici,

braća i sestre i njihovi supružnici i djeca.

Članak 11.

Iznimno, grobno mjesto dodjeljuje se na korištenje kada nastane potreba za ukopom

pokojnika koji nije rođen niti je imao prebivalište na području Općine Zemunik D., ako je

njegova obitelj porijeklom iz Općine Zemunik D..

Članak 12.

Pod pojmom korisnika grobnog mjesta u smislu ove Odluke razumijevaju se osobe kojima

je grobno mjesto dano na korištenje rješenjem Uprave groblja.

Uprava groblja neće dati grobno mjesto na korištenje osobi koja na jednom od groblja iz

članka 3. ove Odluke već ima na korištenju grobno mjesto u koje je moguć ukop.

Članak 13.

Pravo ukopa uz korisnika grobnog mjesta imaju i članovi njegove obitelji.

Korisnik grobnog mjesta može dopustiti privremeni ukop i drugim osobama, o čemu je dužan

pisani putem obavijestiti Upravu groblja.

Prijenos privremeno ukopanog pokojnika u grobno mjesto za konačni ukop može se obaviti

samo uz suglasnost korisnika grobnog mjesta.

Nakon smrti korisnika grobnog mjesta pravo korištenja istog stječu njegovi nasljednici.

Nasljednik iz prethodnog stavka dužan je Upravi groblja dokazati da je naslijedio pravo

korištenja grobnog mjesta dostavom pravomoćnog akta o nasljeđivanju, te zatražiti prijenos

prava korištenja grobnog mjesta u grobnom očevidniku.

Članak 14.

Korisnik može korištenje grobnog mjesta ugovorom ustupiti trećim osobama sukladno

uvjetima određenim u ovoj Odluci.

Ugovor o ustupanju grobnog mjesta, ovjeren kod javnog bilježnika, zbog potrebe upisa novog

korisnika u grobni očevidnik, mora se dostaviti Upravi groblja najkasnije u roku 30 dana od

sklapanja ugovora.

U protivnom, Uprava groblja neće postupiti po zahtjevu korisnika.

Članak 15.

Grobno mjesto za koje grobna naknada nije plaćena deset godina, smatra se napuštenim i

može se ponovno dodijeliti na korištenje.

Prijašnji korisnik grobnog mjesta za koje se prema stavku 1. ovoga članka smatra da je

napušteno može raspolagati izgrađenom opremom i uređenjem groba (nadgrobna ploča,

nadgrobni spomenik , ograda groba i sl.) nakon što plati dužni iznos grobne naknade sa

zakonskim zateznim kamatama. U protivnom smatrat će se da se radi o napuštenoj imovini

kojom uprava groblja može slobodno raspolagati.

Uprava groblja je dužna prije dodjele grobnog mjesta, odnosno grobnice drugom korisniku

premjestiti ostatke preminulih iz napuštenog groba u zajedničku grobnicu izgrađenu za tu

namjenu.

Grobovi koji su proglašeni spomenicima kulture ne mogu se smatrati napuštenima već ih

treba održavati i obnavljati sukladno propisima o zaštiti spomenika kulture.

III. UVJETI IMJERILA ZA PLAĆANJE NAKNADE KOD DODJELE GROBNOG

MJESTA I GODIŠNJE NAKNADE ZA KORIŠTENJE GROBNOG MJESTA

Članak 16.

Korisnik kojemu se grobno mjesto dodjeljuje na korištenje, dužan je platiti naknadu za

dodjelu grobnog mjesta na korištenje na neodređeno vrijeme i godišnju naknadu za korištenje

grobnog mjesta, po ispostavljenoj uplatnici s rokom dospijeća Upravi groblja.

Članak 17.

Visina naknade za dodjelu grobnog mjesta na korištenje utvrđuje se prema odluci Općinskog

Vijeća.

Članak 18.

Visina godišnje grobne naknade utvrđuje se prema mjerilima iz članka 17. ove Odluke.

Naknada za korištenje grobnog mjesta na neodređeno vrijeme plaća se prilikom dodjele

grobnog mjesta na korištenje.

IV. VREMENSKI RAZMAK UKOPA

Članak 19.

Ukop u popunjena grobna mjesta u zemljanim grobovima koja se dodjeljuju na privremeno

korištenje može se odobriti nakon isteka roka od 10 godina od zadnjeg ukopa.

Uprava groblja će prije dodjele popunjenog grobnog mjesta iz stavka 1. ovoga članka drugom

korisniku premjestiti ostatke preminulog u zajedničku grobnicu izgrađenu u tu svrhu.

Ukop u popunjena grobna mjesta koja su dodijeljena na trajno korištenje (obiteljske

grobnice ) dopušta se sukladno zakonu i želji korisnika grobnog mjesta.

Članak 20.

Nakon smrti korisnika grobnog mjesta, korištenje grobnog mjesta stječu njegovi nasljednici.

Ako nakon smrti korisnika grobnog mjesta još nije doneseno pravomoćno Rješenje o

nasljeđivanju, pravo ukopa do pravomoćnosti Rješenja o nasljeđivanju imaju osobe iz članka

10. stavka 2. ove Odluke.

V. PRIVREMENI UKOPI I ISKOPI

Članak 21.

Privremeni ukop u grobno mjesto može se obaviti u sljedećim slučajevima:

- ako je pokojnik u trenutku smrti imao prebivalište na području Općine Zemunik D. , a nema

osigurano grobno mjesto i

- ako će posmrtni ostaci pokojnika biti premješteni u drugi grad, općinu ili državu na konačni

ukop.

Članak 22.

Za privremeni ukop u grobno mjesto neophodno je pismeno odobrenje korisnika grobnog

mjesta.

Prijenos privremeno ukopanog pokojnika u grobno mjesto za konačni ukop može se obaviti

samo uz odobrenje korisnika grobnog mjesta.

Članak 23.

Iskopi umrlih, odnosno njihovih posmrtnih ostataka (ekshumacija) mogu se obavljati na

osnovi odobrenja koje pribavi rodbina ili osobe koje su se brinule o pokopu po službenoj

dužnosti, kada za to postoje opravdani razlozi i po odluci suda.

Iskope obavljaju zaposlenici Poduzeća s kojim Uprava groblja ima potpisan Ugovor.

Iskop se može izvršiti samo na osnovi odobrenja sanitarnog inspektora, koji mora biti nazočan

iskopu.

VI. ODRŽAVANJE GROBLJA I UKLANJANJE OTPADA

Članak 24.

Pod održavanjem groblja u smislu ove Odluke podrazumijeva se održavanje i čišćenje

zemljišta, staza i putova na groblju od otpada te uzgoj i održavanje zelenila.

Pod otpadom se u smislu ove Odluke smatraju svi materijali koji su na bilo koji način

naneseni odnosno dospiju na groblje, a po svojoj prirodi ne pripadaju groblju ili narušavaju

izgled groblja te ostaci vijenaca i cvijeća na grobovima.

Članak 25.

Uprava groblja je dužna radnje iz članka 24. ove Odluke dodijeliti Ugovorom komunalnom društvu u vlasništvu Općine (Zemunik d.o.o.), a koji su dužni iste obavljati kontinuirano, na način da

groblje i objekti na groblju budu uredni i čisti u funkcionalnom smislu ispravni i na način da

se ne vrijeđaju osjećaji pijeteta prema mrtvima.

Članak 26.

Uprava groblja dužna je pozvati korisnika da neuredno i zapušteno grobno mjesto održava

urednim.

Članak 27.

O uređenju i održavanju dodijeljenih grobnih mjesta i grobnica dužni su se brinuti korisnici

grobnog mjesta

Ako korisnici grobova ili grobnica iste ne održavanju, Uprava groblja dužna ih je upozoriti na

njihove obveze. Ukoliko ni tada ne urede grobove ili grobnice koje su im dodijeljene na

korištenje, Uprava groblja će to učiniti o trošku korisnika.

Grobove ili grobnice za koje se ne može utvrditi njihov korisnik održava i uređuje Uprava

groblja, u zakonskim okvirima.

Članak 28.

Groblje mora biti ograđeno, a mrtvačnice i drugi objekti na groblju moraju se održavati u

urednom i ispravnom stanju.

Članak 29.

Za građenje grobnica, postavljanje kamenih ili sličnih spomenika na grobove te za

preinaku groba, za uklanjanje natpisa sa nadgrobnih ploča potrebna je suglasnost Uprave

groblja.

Grobna mjesta i drugi objekti na groblju moraju se izgrađivati prema Planu uređenja groblja i

rasporeda grobova i grobnih mjesta, a u skladu s propisima o građenju, estetskim i sanitarnim

i drugim tehničkim pravilima izuzev starijih izgrađenih grobnica.

Korisnici groba koji namjeravaju izvoditi bilo kakove radove na groblju, dužni su upravi

groblja prijaviti:

- obavljanje bilo kakovih radova,

- radove izvoditi tako da se sačuva mir,

- građevni materijal može se zadržati na groblju samo dok se izvode radovi i prevoziti samo

putovima i stazama koje odredi uprava groblja.

Uprava groblja ima pravo u određene dane ili u određeno doba dana zabraniti izvođenje

radova na groblju.

Uprava groblja zabranit će započete radove bez odobrenja.

Članak 30.

Svaku evidentiranu štetu dužan je podmiriti počinitelj iste a na temelju očevida i zapisnika

komunalnog redara i djelatnika Uprave groblja.

Uprava groblja ne odgovara za štetu nastalu na grobovima, grobnicama, nišama i pretincima

koje prouzroče treće osobe.

Članak 31.

Korisnik grobnog mjesta dužan je grobno mjesto koje koristi uređivati na primjeren način, te

održavati red i čistoću na način da se ne oštećuju ili na bilo koji način smetaju druga grobna

mjesta.

Korisnici grobnih mjesta mogu povjeriti Upravi groblja brigu oko njihova održavanja, a mogu

ovlastiti i treću osobu za brigu oko grobnog mjesta te o tome obavijestiti Upravu groblja.

VII UVJETI UPRAVLJANJA GROBLJEM

Članak 32.

Uprava groblja obavlja sljedeće poslove:

- utvrđuje raspored grobnih mjesta Položajnim planom groblja,

- dodjeljuje grobna mjesta na korištenje uz naknadu,

- obavlja naplatu godišnje grobne naknade,

- donosi godišnji program održavanja groblja,

- vodi brigu o uređenju, održavanju i rekonstrukciji groblja (promjena površine, razmještaj

putova i slično) na način koji odgovara tehničkim i sanitarnim uvjetima, pri čemu treba

voditi računa o zaštiti okoliša, a osobito o krajobraznim i estetskim vrijednostima,

- ugovara uređenje i održavanje groblja

- ugovara izgradnju i održavanje pratećih građevina i komunalne infrastrukture,

- vodi grobnu evidenciju

- predlaže smjernice za izradu godišnjeg programa održavanja groblja,

- vodi obračun, te predlaže Općinskom načelniku i Općinskom vijeću cjenik pogrebnih

usluga, najma mrtvačnice, odnosno visinu naknade za dodjelu na korištenje grobnih mjesta i

godišnju visinu naknade za korištenje grobnih mjesta,

- uređuje i održava groblja, te uklanja otpad s groblja

Uprava groblja dužna je najmanje jedanput godišnje podnijeti izviješće o svom rad

Općinskom Vijeću Općine Zemunik Donji.

Članak 33.

Općinsko vijeće Općine Zemunik Donji donosi odluke o:

- zatvaranju groblja kada utvrdi da na groblju više nema mogućnosti osnivanja novih grobnih

mjesta, ali postoji mogućnost ukopa u postojeća grobna mjesta,

- o stavljanju groblja ili dijela groblja izvan uporabe, kada više nema mogućnosti ukopa zbog

prostornih, sanitarnih ili drugih uvjeta,

- o premještanju groblja ili dijela groblja koje je izvan uporabe,

- o potrebi izgradnje ili rekonstrukcije groblja u skladu s Planom.

Odluke iz stavka 1 ovog članka moraju se oglasiti u „Službenom glasniku Općine Zemunik Donji“ i

dnevnom tisku, a po potrebi i na drugi način.

Članak 34.

Grobna mjesta i drugi objekti na groblju moraju se izgrađivati prema Planu uređenja groblja i

rasporeda grobova i grobnih mjesta, a u skladu s propisima o građenju, estetskim i sanitarnim

i drugim tehničkim pravilima.

Uprava groblja dužna je voditi

- grobni očevidnik o ukopu svih umrlih osoba, te

- registar umrlih osoba, za svako groblje posebno, s podacima o grobnicama i

grobnicama urni, grobovima i grobovima za urne, korisnicima grobova i grobnica za

urne, te uzroku smrti, kao i

- voditi i donositi ostale akte predviđene pozitivnim zakonskim propisima.

Sastavni dio grobnog očevidnika je položajni plan grobnih mjesta i grobnica.

Grobni očevidnik, registar umrlih osoba i položajni plan grobnih mjesta i grobnica moraju se

pohraniti i trajno čuvati

VIII. MRTVAČNICE

Članak 35.

Mrtvačnica je sastavni dio groblja.

Uprava groblja nadzire red, mir i čistoću u mrtvačnicama.

IX. KAZNENE ODREDBE

Članak 36.

Novčanom kaznom u iznosu od 1.000,00 do 5.000,00 kuna kaznit će se za prekršaj pravna

osoba ako izvodi radove na groblju protivno odredbi iz članka 29. Ove Odluke.

Za prekršaje iz stavka 1. ovog članka kaznit će se i odgovorna osoba u pravnoj osobi

novčanom kaznom u iznosu od 500,00 do 1.000,00 kuna.

Članak 37.

Novčanom kaznom u iznosu od 100,00 do 500,00 kuna kaznit će se za prekršaj:

- korisnik grobnog mjesta ukoliko se i unatoč opomeni od strane Uprave groblja ne brine o

održavanju grobnog mjesta

- osoba koja postupa protivno članku 29. ove Odluke.

Članak 38.

Novčanom kaznom u iznosu od 100,00 do 400,00 kuna kazniti će se fizička osoba ako

- prije izgradnje nadgrobnog spomenika nije zatražila suglasnost Uprave groblja,

- ne pridržava se pravila ponašanja propisanih ovom odlukom

- grobno mjesto ne održava na način propisan člankom 31. ove Odluke

X. NADZOR

Članak 39.

Nadzor nad primjenom odredaba ove Odluke obavlja Jedinstveni upravni odjel Općine

Zemunik Donji.

Jedinstveni upravni odjel Općine Zemunik Donji izvršava kaznene odredbe propisane ovom

Odlukom i izdaje rješenja za novčane kazne ukoliko se korisnik grobnog mjesta ili svaka

druga fizička ili pravna osoba, odnosno fizička osoba obrtnik i svaka druga osoba koja obavlja

samostalnu djelatnost ne pridržava odredbi iz Zakona o grobljima, ove Odluke i drugih

posebnih propisa.

XI PRIJELAZNE I ZAVRŠNE ODREDBE

Članak 40.

Uprava groblja dužna je u roku od 60 dana od dana stupanja na snagu ove Odluke donijeti

Odluku o pravilima ponašanja na groblju te ostale akte propisane Zakonom o grobljima, te ga

izložiti na vidljivom mjestu, osobito na ulazu u groblja.

Uprava groblja dužna je u roku od 90 dana od primjene ove Odluke uskladiti svoje poslovanje

s odredbama ove Odluke.

Uprava groblja dužna je u roku od 60 dana od stupanja na snagu ove Odluke donijeti akt o

pravilima ponašanja na groblju, te položajni plan grobnih mjesta i grobnica.

Članak 41.

Ova Odluka stupa na snagu osam dana od objave u Službenom glasniku Općine Zemunik Donji.

**OPĆINSKO VIJEĆE OPĆINE ZEMUNIK DONJI**

KLASA: 021-02/17-01/17
URBROJ: 2198/04-02-18-16
Zemunik Donji, 23. siječnja 2019.g.

PREDSJEDNIK OPĆINSKOG VIJEĆA

Josip Krnčević,dipl.ing.